**Burzový maklér** (iné názvy: **burzový dohodca**, **burzový broker**, **dohodca**, **broker**, **maklér**, **courtier**; angl. *broker* (resp. *stockbroker*, *FX broker* a pod.)/*representative*; nem. *(Börsen)makler*, fr. *courtier (en valeurs)*) je osoba, ktorá na burze za odmenu (tzv. dohodné/brokeráž/kurtáž) uzatvára obchody s predmetmi burzového obchodovania (napr. s cennými papiermi) na účet (a spravidla aj meno) a podľa pokynov svojho zákazníka, t.j. predávajúceho alebo kupujúceho. Z čisto právneho hľadiska je burzový maklér buď typom sprostredkovateľa v zmysle Obchodného zákonníka (čiže typom makléra) alebo je (napr. v USA) typom komisionára (čiže nepriameho zástupcu). 

Od burzového makléra odlišný je díler, pretože díler vyššie spomínané obchody na burze uzatvára na svoj účet a svoje meno. Od konca 20. storočia sa niekedy do pojmu burzový maklér (resp. maklér, (burzový) dohodca, (burzový) broker) zahŕňajú aj díleri, ale napr. v Kanade sa naopak do pojmu (investičný) díler zahŕňajú aj burzoví makléri. V nasledujúcom texte tohto článku pojem burzový maklér, ak nie je uvedené inak, nezahŕňa dílerov. 

Burzový maklér môže byť 1. buď úradne ustanovený (označovaný aj ako: úradný dohodca, **burzový dohodca** v užšom zmysle, **(burzový) broker** v užšom zmysle, prísažný maklér/dohodca, kurzový maklér, (burzový) senzál a pod.), alebo 2. úradne neustanovený (označovaný aj ako: súkromný dohodca, slobodný maklér a pod.). Súkromný dohodca v novších dejinách býva napríklad živnostník alebo pracovník maklérskej firmy (resp. v širšom zmysle obchodníka s cennými papiermi, čiže investičnej firmy) či banky. V USA sú burzoví makléri skoro vždy úradne ustanovení. Burzový maklér je tradične najmä fyzická osoba, ale súkromný dohodca a najmä v USA aj úradný dohodca môže byť aj právnická osoba (V USA, a novšie aj inde, sa ako burzový maklér označuje jednak právnická osoba, t. j. maklérska firma a pod. a jednak jej konkrétny pracovník-fyzická osoba). Na Slovensku (a v Česku) burzový maklér v 50.-80. rokoch 20. storočia neexistoval, lebo v tom období z politických dôvodov neexistovali ani burzy. Od začiatku 90. rokov 20. storočia, keď boli u nás znovu zavedené burzy, až dodnes u nás burzový maklér ako faktická činnosť znova existuje. Počas 90. rokov 20. storočia existoval na Slovensku burzový maklér aj formálne - ako pojem používaný v právnych predpisoch. Podľa vtedajších predpisov totiž na burze cenných papierov i komoditnej burze existoval "burzový dohodca", čo bolo vtedy označenie pre úradného dohodcu (ktorý musel byť fyzickou osobou). Na komoditnej burze existoval aj "súkromný dohodca". Okrem toho podľa vtedajších predpisov existoval aj "maklér", čím sa vtedy myslela špeciálne len fyzická osoba, prostredníctvom ktorej obchodník s cennými papiermi vykonáva odborné obchodné činnosti (a to maklérske [t.j. brokerské] a/alebo dílerské činnosti), a ktorá musela skladať skúšky a mohla mať pomocníka nazývaného agent. Všetky tieto formálne inštitúty (burzový dohodca, súkromný dohodca a maklér) však boli na začiatku 21. storočia zrušené, takže ako pojmy z celoštátnych právnych predpisov už na Slovensku neexistujú. Dnes v slovenských celoštátnych právnych predpisoch (a v predpisoch EÚ) existujú - zjednodušene povedané - už len banky a obchodníci s cennými papiermi (prípadne určité iné - spravidla právnické - osoby, napr. správcovské spoločnosti), ktorých pracovníci môžu byť na burze činní napr. ako to, čo sa tradične nazýva burzoví makléri, alebo ako to, čo sa tradične nazýva díleri. Takéto banky a obchodníci s cennými papiermi (prípadne správcovské spoločnosti a pod.) musia byť (dnes aj v minulosti) najprv zaregistrovaní burzou ako členovia burzy, čiže ako subjekty oprávnené obchodovať na burze. V súčasnom zákone o cenných papieroch je (v § 6) tradičná činnosť burzového makléra vyjadrená slovami "vykonanie pokynu klienta na jeho účet" a tradičná činnosť dílera slovami "obchodovanie na vlastný účet".

Povoľovanie činnosti burzových maklérov
---------------------------------------

### USA

V USA licencovanie burzových maklérov zabezpečuje Securities and Exchange Commission a Financial Industry Regulatory Authority. Na maklérske firmy sa tiež vzťahujú pravidlá miestnej jurisdikcie, ktoré sa môžu v jednotlivých federálnych štátoch USA líšiť. Spoločné pre všetky štáty USA je odmietanie vystavenia povolenia maklérskej firme, ktorá poskytuje obchod s pákovým efektom CFD; je to dané tým, že 76 % účtov retailových investorov stráca peniaze pri obchodovaní s CFD.

### Spojené kráľovstvo

V Spojenom kráľovstve sú burzoví makléri povinní absolvovať školenie, aby získali status uznania orgánom Financial Conduct Authority. Licenciu makléra si možno skontrolovať vo Financial Services Register.

Pozri aj
--------

* Obchodník s cennými papiermi
* Díler
* Burza cenných papierov
* Cenné papiere

Zdroje
------

1. ↑   *Dealers: Definition in Trading, Meaning and Comparison to Brokers* [online]. investopedia.com, [cit. 2023-06-25]. Dostupné online.
2. ↑  maklér. In: Ovečková, O. et al. Slovník obchodného práva. 1994. S. 141-142
3. ↑  burzovní obchody; dohodce. In: Ekonomická encyklopedie A-O I. Praha: Svoboda. 1984. S. 85, 190
4. ↑   *Burzovní dohodce - epravo.cz* [online]. epravo.cz, [cit. 2023-06-25]. Dostupné online.
5. ↑  zákon č. 229/1992 Zb. o komoditných burzách (šiesta časť a § 23)
6. ↑  zákon č. 214/1992 Zb. o burze cenných papierov (§ 15 a § 28)
7. ↑  zákon č. 600/1992 Zb. o cenných papieroch (§ 45 a 49)
8. ↑  súčasné znenia zákonov č. 92/2008 Z. z. 429/2002 Z. z. a 566/2001 Z. z.
9. ↑   *Broker* [online]. wirtschaftslexikon24.com, [cit. 2023-06-25]. Dostupné online.
10. ↑   *Kursmakler* [online]. wirtschaftslexikon24.com, [cit. 2023-06-25]. Dostupné online.
11. ↑
12. ↑  DVOŘÁK, Petr; MANDEL, Martin; REVENDA, Zbyněk; MUSÍLEK, Petr; KODERA, Jan. *Peněžní ekonomie a bankovnictví*. [s.l.] : Albatros Media a.s. 2015. 424 s. Dostupné online. ISBN 978-80-7261-303-8. S. 119, 120.
13. ↑  Zákon č. 566/2001 Z. z. Zákon o cenných papieroch a investičných službách a o zmene a doplnení niektorých zákonov (zákon o cenných papieroch)
14. ↑   *Was ist ein Börsenmakler?* [online]. broker-forex.eu, [cit. 2023-06-16]. Dostupné online.
15. ↑   *Stockbroker: Definition, Types, Job Requirements, and Salaries* [online]. investopedia.com, [cit. 2023-06-16]. Dostupné online.
16. ↑  burzový senzál. In: DADO, M. Slovník politickej ekonómie. 1966. S. 54
17. ↑   *BURZOVÉ PRAVIDLÁ PRE TRH S KOMODITAMI PRE KONCOVÝCH ODBERATEĽOV (SR)* [online]. pxe.cz, [cit. 2023-06-25]. Dostupné online.
18. ↑   *Is Trading 212 a Scam?* [online]. comparebrokers.co, [cit. 2021-11-16]. Dostupné online.
19. ↑   *Regulated Broker* [online]. fca.org.uk, [cit. 2021-11-16]. Dostupné online.
20. ↑   *Welcome to the Financial Services Register* [online]. register.fca.org.uk, [cit. 2021-11-16]. Dostupné online.